FARKASSZEM

forgatókönyv

írta: Bernáth Zsolt

2007

1. VÁROSKÉP, ÉJJEL

Egy panelváros, egy lakótelep képét látjuk. Szürke kockatömbök, körülöttük apró terek bújnak meg, fák lombjai próbálják takarni a csúfságot.

A narrátor hangja szólal meg. A beszélő neve RICSI, húsz éves srác, később majd megismerjük.

RICSI
(narrátorként) Hol volt, hol nem volt, valahol a Duna mellett egy poros kisvárosban élt egyszer egy Farkasember, egy Vámpír és egy Angyal, aki... na nem, azért ez túlzás.

2. LEFÜGGÖNYÖZÖTT ABLAK KÍVÜLRŐL, ÉJJEL

Közelebb értünk az egyik panelcsodához, kék függönnyel borított ablakot látunk. Ez egy kisszoba. Közben folytatódik a narrátor szövege.

RICSI
(narrátorként) ... Térjünk vissza a földre. Újra elkezdem, tehát. Képzeljenek el egy gyerekszobát a nyolcvanas években...

3. RICSI GYEREKSZOBÁJA A NYOLCVANAS ÉVEKBEN, ÉJJEL

Egy nyolcvanas évekbeli nem túl nagy gyerekszobát látunk. Sötét van, de a ház előtti lámpa fénye és a telihold elég fényt ad ahhoz, hogy szemügyre vehessük a berendezést és a tárgyakat.

Olcsó, elemekből álló szekrény, könyvespolc, rajta ifjúsági regények: Verne, Nemere István, Exupéry, Delfin-könyvsorozat, stb. Az asztalon papírlapok telefirkálva, diafilmek, ceruzák, filctollak. Egy orosz super 8-as filmvetítő. A falon együtteseket ábrázoló poszterek: Duran Duran, Modern Talking, A-ha, egy két metal banda, stb.

Ahogy nézegetjük a tárgyakat, folytatódik a narráció.

RICSI
(narrátorként) ... Ez volt a szobám hat éves koromtól. Emlékszem, korábban albérletben laktunk apám szüleinél. Nem szerettem ott lenni, de ez most nem érdekes. A saját szobámban sem éreztem jobban magam... Ez vagyok én. A sarokban kuporgok gyáván, elefántos takarómba burkolózva.

Látjuk is az elhangzottakat, egy kék elefántmintás takaróba burkolt kisfiú lapít az egyik sarokban, szőkésbarna hajú, nyolc éves lehet. Kissé remeg, kezeit az arcára szorítja. Néha fel-felnéz.

RICSI
(narrátorként) ... Csak azért nem az ágy alatt bújok, mert oda nem férek be. Néha kikukucskálok, hogy még mindig ott van-e az az izé... tudják... a szörny a szekrényben. Ott van. Mindig ott volt. Nos, valahogy így kezdődött ez az egész őrület.

4. FŐCÍM

5. ANGI LAKÁSA, ELŐSZOBA, REGGEL

Egy világosbarna faajtót látunk. Ez Angi lakásának bejárati ajtaja belülről. Megszólal a csengő, de egyúttal kopognak is az ajtón. Sürgetően, türelmetlenül.

Válasz nem érkezik, a látogató(k) úgy döntenek, hogy betörik az ajtót. Repülnek a faszilánkok, az ajtó kitárul, és beözönlenek rajta a látogatók.

Egy vörös, lenyalt hajú ficsúr, fekete ingben, fekete-fehér kockás, öv alá érő bőr nyakkendőben, piros nadrágban, ő VAMP.

Egy hosszú, sűrű hajú, borostás, rockerforma fazon kockás ingben, farmerban, ő FARKAS.

És egy szemüveges, jókisfiú-fazonú frizurás srác kék pólóban, szövetnadrágban, ő RICSI.

Egymás szavába vágva kiabálnak, és a szobába rohannak.

6. ANGI LAKÁSA, SZOBA, REGGEL

Bahia-stílusban berendezett szoba, a fény vöröses a sötétítőfüggöny miatt. A falon hatalmas legyező, selyemkendők, fonott kötelek, mandala-poszterek, könyvek a polcon: A Bhagavad-Gita, és hasonló kiadványok.

A fal mellett leterített laticellap, színes ágynemű, alatta-rajta pedig egy fekete rövid hajú lány: ANGI. Tiszta bőr, kék szemek, de ez most nem látszik, mert a lány szeme csukva, és egész testében reszket, mintha vacogna. Nincs magánál.

Farkas kezébe fogná Angi arcát, kezét, de félúton megdermed, és segélykérően néz Vampra. Az értőn bólint, közel lép, és megfogja Angi csuklóját. Szájához emeli, és mintha bele akarna harapni, fogsorához érinti. Lehunyja a szemét. A furcsa vizsgálat pár másodpercig tart, majd kinyitja a szemét, és komolyan nemet int.

Ricsi, aki eddig a küszöbön állt dermedten, most elfordul. Arcán rémület.

RICSI
(narrátorként) Mint általában, akkor sem tudtam, hogy mit kell ilyen helyzetben tenni. Ezen ne lepődjenek meg. Fogalmam sem volt nekem akkoriban se életről, se... halálról.

Vamp ekkor hátrafordul, és megszólal, némileg megkönnyebbültnek tűnik.

VAMP
Még itt van.

7. AUTÓBUSZ BELSEJE, NAPPAL

Farkas ül az autóbuszon egy egymás szembeni páros ülés egyikén. Fiatalabbnak tűnik, mint a korábbi képen, arca nem annyira szőrös, haja is rövidebb. Épp egy másik busz száguld el a szomszéd sávban jókora zajjal.

Farkas kifelé bámul, egy ideig, majd elunja a nézelődést, előveszi a mobiltelefonját, közömbös arccal nyomkodni kezdi. Közben halljuk Ricsi hangját.

RICSI
(narrátorként) Ő Farkas. Talán borostásan is született, ki tudja? Ő persze ezt terjeszti magáról. Hogy melyik neve a Farkas, az nem is lényeges egyelőre. Fontosabb az, hogy itt találkoztak először.

A busz időközben megállt, és többek között egy fiatal lány is felszállt. Színes ruhák, hosszú szoknya, sok-sok tincsbe tupírozott haj. Angi az. Bár nem kéne megkérdeznie, azért ő udvarias.

ANGI
Leülhetek?

Farkas nem is válaszol, csak bólint, és dünnyög valamit. Továbbra is telefonját nyomkodja, de közben mintha eljutna tudatáig, hogy miféle lény ült le vele szembe.

Elkezd fel-felnézni ügyködéséből, majd már nem is tudja levenni szemét a lányról, aki viszont folyamatosan nézi, derűvel az arcán. Majd megszólal.

ANGI
Farkasszem?

FARKAS
(meglepetten) Tessék?

ANGI
Tudod... Az nyer, aki tovább bírja. Ismered, nem?

FARKAS
Te most...?

ANGI
Psszt! Figyelj!

Elindul a játék. Farkas még mindig nem hiszi el, hogy minek a részese. A lány faarccal, komolyan teszi a dolgát, pislogás nélkül néz Farkas szemébe. A fiú arcán hullámzanak az érzelmek, mosolyogna, zavarban is van, majd lesüti a szemét.

ANGI
Még egyszer!

FARKAS
Én...

ANGI
Csönd! Most!

Folytatódik a játék. Farkas most megembereli magát, megacélozza arcizmait, és néz. A lány arca ellágyul, majd vörösödni kezd. Egyszer csak témát vált.

ANGI
Leszállsz?

Farkas megint zavarba jön.

FARKAS
Igen. Illetve... te nem?

A lány elmosolyodik.

ANGI
De...

8. CUKRÁSZDA, NAPPAL

Farkas és Angi egy kicsiny cukrászdában ülnek, szürke asztalok, a fal mellett a pulton két monitor, Internetezni is lehet. Farkas előtt teáscsésze, benne egy filter ázik. Angi előtt forró csoki, de alig fogyott még belőle. Farkas a lányt hallgatja elmélyülten. Angi mesél.

ANGI
Tudod, már délelőtt tízkor ott voltunk a stadionnál. Nem tudtuk, hogy mennyi az út, így elindultunk korán. Térképünk sem volt, azt se tudtuk, hol van Udine. A vonat két óra alatt odaért, így volt egy csomó időnk. Azt hittük, senki nem lesz ott, de már ott mászkált egy csomó ember. Voltak sátrak meg minden, pólókat árultak, kaját meg ilyesmi. Meg odajött egy újságíró, és megkérdezte, hogy honnan jöttünk. Látszott rajtunk, hogy nem olaszok vagyunk. Amikor megtudta, hogy több, mint ezer kilométert utaztunk egy Pink Floyd koncert kedvéért, azonnal leíratta velünk a nevünket, meg hogy honnan jöttünk. Úgyhogy benne voltunk valami olasz újságban is asszem. Én meg azóta is várom, hogy mikor mehetek megint.

FARKAS
Olaszba?

ANGI
Pink Floydra.

FARKAS
Öregek már.

ANGI
Mondod te. De ha hallanád...! Este van, nyár végi szél borzolja a hajad, ott áll több ezer ember, és egyszer csak megszólal a Shine on...

FARKAS
Micsoda?

ANGI
(türelmetlenül) Shine on you crazy diamond. Egy dal. Mindegy. Szóval halk szinti, mintha egy öreg, nagyon öreg jóságos szörny ébredne fel ezeréves álmából. (álmodozva) A színpadon csillagok kúsznak, és az emberek csak állnak... Mert nem hiszik el. Tudod... És megszólal a gitár. Érted te ezt?

Farkas lenéz a teájára.

FARKAS
Nem tudom. Én is szeretem a zenét, de amiről te mesélsz, az más. Én nem tudnék több száz kilométert utazni egy koncert kedvéért.

ANGI
Persze. Te biztos másért áldoznál ennyit.

Farkas bólogat, hümmög, de nem tud mit mondani.

FARKAS
Nem tudom. Én... az erdőt szeretem. De erdő mindenhol van.

ANGI
Az erdőt.

FARKAS
Igen. Tudod, oda megyek, ha már elegem van. A panelból, az emberekből. Az egészből. Hogy hívták azt a filozófust, aki azt hirdette, hogy vissza a természethez?

ANGI
(tűnődve) Rousseau? Azért én nem hiszem, hogy visszafelé kellene mennünk. Szeretem a technikát. A hangokat, a fényeket. A CD-ket. Hm?

Farkas elmélyülten nézi teáját.

FARKAS
Ez meg kihűlt.

Felnéz a lányra és összenevetnek.

ANGI
Birs?

FARKAS
(nevetve) Mi?

ANGI
Nem ismered a viccet? Két birsalma beszélget. Azt mondja az egyik: Birs? Mire a másik: Seretlek.

Farkas nevet és a fejét csóválja.

FARKAS
Birslak.

9. ANGI LAKÁSA, SZOBA, REGGEL

Visszatértünk a szobába, Angi sápadt arcát látjuk. Farkas az „ágy” mellett térdel, és segélykérően néz Vampra. Egyértelmű, hogy most Vamp ura a helyzetnek, mivel Ricsi még mindig a küszöbön tépelődik.

VAMP
Te is tudtad, nem? Várható volt.

FARKAS
(kétségbeesetten) Mi van?

VAMP
Csak most tovább ott marad.

10. ANYAMÉH BELÜLRŐL, ÉJJEL VAGY NAPPAL (MINDEGY)

Vöröses fény, mint Angi lakásában. Két embriót látunk, már eléggé kifejlett állapotban, talán hatodik hónap.

RICSI
(narrátorként) Vampból kettő volt valamikor. Legalábbis ő így meséli. Soha nem tudtuk meg, hogyan emlékezhet ilyesmire, de azt mondja, hogy még az anyaméhben felfalta a testvérét. Elég bizarr, nem?

Lassan közeledünk az egyik magzat felé. Mindketten békésen, csukott szemmel ringatóznak a magzatvízben, majd az egyik (Vamp) hirtelen kinyitja szemét. Kisvártatva a szája is kinyílik, benne - meglepő módon - éles fogak. Ez még hagyján, de - két hosszúra nyúlt szemfog. Szája vicsorra nyúlik. A másik magzat szintén kinyitja a szemét, hátrahőköl.

Vaku villan.

11. FÉNYKÉP, NAPPAL

Egy Polaroid képet látunk, rajta a négy jóbarát, „a brancs”. A kép egy gyerekszobában készülhetett, ahol már egy kamasz srác lakott ugyan, de a régi bútorokat még nem cserélte le, meg egy-két Lego-figura, és matchbox is befurakodik a képbe.

Valaki tartja a fényképezőgépet, és az ilyenkor jellemző idétlen vigyor látszik az arcokon: Vamp, Farkas, Ricsi és Angi. Talán egy közös buli előtt fotózkodtak Ricsi szobájában.

RICSI
(narrátorként) Ők a barátaim. Ne is mondjanak semmit, sejtem, mit gondolnak.

12. ANGI LAKÁSA, SZOBA, REGGEL

Vamp arcát látjuk ismét. Még mindig kezében Angi csuklója, fülel, hallgatózik, néha szimatol. Meghalljuk a lány pulzusát. Halk, erőtlen dobbanások, mint egy lazán felbőrözött dob hangjai. Bármikor várható, hogy abbamarad.

VAMP
Hát gyerekek... sok időnk nincs. (parancsolón) Ricsi!

13. ANGI KONYHÁJA, REGGEL

A hűtőszekrény ajtaja nyitva. Benne sokféle élelmiszer: vaj, üveges szószok, zöldség, tojás, Nutella és egyebek. Az ajtórekeszben pedig alkoholos üvegek. Vodka, Martini, borok. A három srác meghökkenten nézi a kollekciót.

RICSI
Ti tudtátok, hogy Angi iszik? (Farkasra pillant) Hm?

FARKAS
Most mért tőlem kérded? Nem vagyok se az ivócimborája, se a ...

VAMP
Pasija?

Farkas olyan pillantást vet Vampra, mintha azt mondaná: Kapd be.

VAMP
Oké.

FARKAS
Különben is, nem Angi iszik, hanem Ricsi.

Vamp és Farkas Ricsire néz.

RICSI
(habozva) Én?... Megint...?

14. ANGI LAKÁSA, SZOBA, REGGEL

Ricsi egy széken ül Angival szemben. A lány továbbra sem mutat sok életjelt, reszket ugyan, de akár egy gép is lehetne. Ricsi kezében egy üveg vodka, jól látszik a címkéje, és görcsösen markolássza. Segélykérően néz körbe.

FARKAS
(komolyan) Menni fog. Nyugi.

VAMP
Csatlakozom. Mármint az előttem szólóhoz.

Ricsi nyög egyet. Beleszagol a vodkába, megborzong. Segítséget várva megint körbenéz. Farkas sóhajt egyet.

FARKAS
Legalább előttünk ne játszd meg magad...

Ricsi beletörődve meghúzza az üveget. Megrázza a fejét, erős az ital.

15. FARKAS LAKÁSA, NAGYSZOBA, ÉJJEL

Egy házibuli kellős közepébe csöppenünk. Kétszobás panellakás, egy folyosó köti össze a két szobát. A lakás tele van fiatalokkal, nem is jut mindenkinek ülőhely. Páran a folyosón tanyáznak, cigiznek, isznak, beszélgetnek. A fürdőszoba állandóan foglalt.

A szobában ócska elemes bútorok, erdőrészletet ábrázoló poszter a falon, vagyis itt se volt lakásfelújítás a nyolcvanas évek óta. A Videoton hangfalakból divatos tánczene szól. A szoba közepén páran táncolni próbálnak, de nem igazán van hely.

A sarokban egy fotelben Farkas kuporog. Mellette a földön ülve Vamp. Farkas a táncolókat nézi, köztük is Angit, aki egy ismeretlen sráccal táncol. A pár nem is ér egymáshoz, néha közelebb hajolnak, hogy értsék egymás szavát. Farkas mégis féltékenyen figyeli a jelenetet. Vamp Farkas fülébe kiabál.

VAMP
Bírod, mi?

FARKAS
Látod te is? A rohadt szemét.

VAMP
Csak érzi a vér ízét.

FARKAS
(lenézőn) Na jóvan...

VAMP
Tudod, mindig meglepődöm, amikor felnőtt emberek úgy viselkednek, mintha öt évesek volnának...

Farkas ránéz Vampra.

FARKAS
Mármint?

Vamp csak mutogat. Először a lányra.

VAMP
Ott van ő. Oké?

Most a barátjára mutat.

VAMP
Itt meg te. Hm?

Most összekulcsolja két kezét, és a ajkához emeli, mintha megpuszilná. A két kéz ujjai szorosan fonódnak egymásba. Farkas csak néz. A lány táncol. Vamp szemei huncutul csillognak. Most úgy tesz, mint a vad, amikor ráharap a prédára.

VAMP
Végül is te vagy a farkas, nem?

Farkas elvigyorodik, és feláll. Messziről látjuk, amint odamegy Angihoz, lekéri őt, és lassan, óvatosan, lágyan táncolni kezdenek. A lány behunyja a szemét.

Közben egy szempár figyeli őket a másik sarokból. Látjuk, hogy Ricsi az. A szemüveges srác az ajtóban áll, mosolyogva figyeli a jelenetet.

Farkas és Angi táncolnak. Nem is tánc ez igazából, mindkettő lazán mozog a zene ütemére, és igyekeznek minél óvatosabban egymáshoz érni néha. Kísérletezgetőn, félénken, flörtölve de tapasztalatlanul.

A lány Farkas szemébe néz, a fiú megint nem tudja sokáig állni a tekintetét. Zavartan elnéz a lány válla fölött, majd tekintete hirtelen megdermed, ijedség látszik az arcán. A lány is hátranéz, próbálja követni Farkas nézésirányát, de csak a falióra van a falon. Rajta majdnem éjfél. Angi kérdőn néz Farkasra, az kapkodva előveszi az óráját a zsebéből. Régi orosz zsebóra. Az idő stimmel, 23:52.

Szabadkozva a lányra néz, majd kirohan a szobából. Angi tanácstalanul pillant az őt bámuló Ricsire, az megvonja a vállát.

16. FARKAS LAKÁSA, KISSZOBA, ÉJJEL

Ezt a szobát használja Farkas hálószobának. A falak furcsán göcsörtösek, ilyenek azok a garázsfalak, ahol zenekarok próbálnak, és a zajszigetelés érdekében telerakják a fal felszínét papír tojástartókkal.

Ez is ilyen, csak mintha még ráhúztak volna egy tapétát, hogy szebb legyen. A funkció is hasonló lehet, mert ahogy a berohanó Farkas becsukja maga mögött az ajtót, teljesen kizárja a házibuli hangját. Néma csönd lesz.

Farkas zaklatott, megint az órájára néz.

FARKAS
(bosszúsan) Én állat!

Gondosan bezárja az ajtót, a kulcsot még keresztbe is fordítja. Nagyot sóhajt. A helyiségben csak egy hatalmas ágy van, vörös takaróval leterítve, meg egy padlóig érő két részes, vastag sötétítőfüggöny.

Farkas odalép az ablakhoz, kibámul az éjszakába. Szemben az égen egy hatalmas telihold. Farkas megcsóválja a fejét, még mindig mérges önmagára.

Az ágyhoz lép, letérdel, és kivesz alóla egy kézibilincset. Klasszikus darab, csillogó, acélból készült. Egyik csuklójára csattintja rutinosan, majd megáll. Szeme a radiátort fixírozza.

17. ERDŐ, ÉJJEL

Kamera az erdőben rohan. Éjszaka van. A kép olyan, mintha egy vadállat szemszögéből látnák az ámokfutást. Néha kikerülünk egy fát, bokrot, de rohanunk tovább. Fent a telihold világít.

18. PAD EGY NAGYÁRUHÁZ MÖGÖTT, NAPPAL

Vamp, Angi és Ricsi egy pad támláján ülnek, Vamp és Angi zacskós kakaót tartanak a kezükben, azt isszák, és kiflit majszolnak hozzá. Ricsi kezében egy üveg sör.

A háttérben Farkas közelít. Külseje különös. Ruhája sáros, arca karcolásokkal borított, hajában apró levelek, sár, vékony gallyak. Először Angi veszi észre, csak a fejével int. Ricsi felemeli a szemöldökét, nincs véleménye. Vamp úgy néz, mintha azt mondaná: Jellemző.

Farkas közben odaér. Szabadkozva néz a többiekre.

FARKAS
Bocs, hogy késtem. Elaludtam.

VAMP
Az erdőben?

Farkas csak néz.

VAMP
Mindegy.

ANGI
(szemrehányóan) Vártalak vissza az este.

Ricsi felröhint. Farkas egy szigorú pillantást vet rá.

FARKAS
Tudom. Csak...

Lesüti szemét.

FARKAS
De hát tudjátok...

RICSI
Na ki meri ma megnézni az újságot?

19. PAD EGY NAGYÁRUHÁZ MÖGÖTT, NAPPAL

Egy napilap „rövid hírek” rovatát látjuk. Benne híradás egy amatőr bolti rablásról, egy garázdaságról és egy utcai késelésről.

VAMP
Ma sem lettél sztár.

ANGI
Hülyék. Ami tegnap éjjel történt, az csak a holnapiban lesz benne. Ezt hívják lapzártának.

VAMP
Pedig az információs forradalom korában elvárnám, hogy elfingom magam, és öt perc múlva olvashassak az eseményről.

Farkas ekkor hirtelen rámutat egy rövid hír címére a negyedik oldalon: CSŐTÖRÉS.

Mindhárman Farkasra néznek. Az szégyenlősen szól.

FARKAS
A radiátor...

RICSI belekortyol a sörbe. Homályos szemén látszik, hogy nem ez volt az első üveg aznap.

20. ANGI LAKÁSA, NAPPAL

Ricsi a széken ül, és éppen leereszti a vodkásüveget, amelybe belekortyolt. Megborzong, erős az ital. Felnéz barátaira, de mintha lassítva történne minden.

Angi az ágyon, amint becsukott szemmel reszket, Vamp, aki mereven bámulja Ricsit, és lassan kinyitja a száját. Benne két hosszú szemfog, mint a vámpíroknak. Farkas, aki a fal mellett áll, és szeme zölden világít.

RICSI
(suttogva) Ne menjetek el. Legalább ti ne menjetek el...

Ricsi valami zajt hall hirtelen, és oldalra kapja a fejét. Egy szekrényajtó tárult ki. Benne sötétség. Majd egy vörös pont jelenik meg, és egyre növekszik.

Ijedten visszanéz, és még éppen látja, amint a szoba néhány berendezése lassan eltűnik: egy szék, egy hatalmas legyező a falról és egy könyvespolc könyvekkel.

Lenéz a saját kezeire, eltűnt a vodkásüveg, helyette egy vörös rózsát szorongat.

21. TEMETŐ A NYOLCVANAS ÉVEKBEN, NAPPAL

Egy kisfiú kezét látjuk, benne egy szál vörös rózsa. Körülötte hangok, amint szólongatják.

NŐI HANG 1
Dobd be kisfiam... Bátran.

NŐI HANG 2
Most dobd be... most szabad... no!

A kisfiú arcát látjuk, Ricsi az nyolcévesen. Rémülten áll, szeme kimeredve, bámul lefelé. Kétségbeesett és görcsösen szorongatja a rózsát.

Hátrébb lépünk, és látjuk, hogy a kisfiú egy sír szélén áll, egy temetés kellős közepén vagyunk. A koporsó már lent van a sírban, körülötte gyászolók, és mind azt várja, hogy Ricsi bedobja a gödörbe a szál rózsát. A kisfiú arcán könnyek csordulnak végig, de nem képes elengedni a virágot.

22. ANGI LAKÁSA, NAPPAL

A rózsa kihull Ricsi kezéből, de a földre már a vodkásüveg esik le. Valaki pont elkapja, mielőtt kiömlene a folyadék. Vamp az.

VAMP
Csak csínján. Mi történt?

RICSI
Azt hiszem a nagymamám temetésén sírtam utoljára.

Vamp Farkasra néz, aki sokat mondóan felhúzza a szemöldökét, mintha azt mondaná: Kezdődik a pszichológiaóra.

RICSI
Senki nem mondta korábban, hogy mi az a temetés. Úgy tudtam, hogy az ember, ha meghal, olyanná válik, mint egy angyal, és felszáll az égbe. Ehelyett ott feküdt a nagyi abban a koporsóban, aztán betették a földbe, és be akarták temetni földdel. Nem volt ott se angyal, se szárnyak.

VAMP
Dehogynem. Csak nem láttad.

RICSI
(meg se hallotta) Azóta se tudom, hogy mi a helyzet.

Vamp elvigyorodik.

VAMP
Elmondjam?

FARKAS
Nem akarom félbeszakítani a terápiás ülést, de...

Farkas a fejével int a lány felé, aki egyre sápadtabb, és egyre lassabban, egyre kevésbé észrevehetően lélegzik. Ricsi bólint, és megpróbálja összeszedni magát.

RICSI
Add vissza az üveget.

Vamp a kezébe nyomja a vodkásüveget, Ricsi megint belekortyol. Most még jobban összerázkódik, mint korábban.

RICSI
Egyre kevésbé bírom ezt a szart.

FARKAS
(morog) Egy önpusztító sirámai. Első fejezet.

Ricsi nyúzott képpel pillant Farkasra.

RICSI
(narrátorként) Elég korán kezdtem piálni. Azt hiszem, nem tettem mást, mint utánoztam anyámat és apámat.

23. RICSI SZÜLEINEK LAKÁSA A NYOLCVANAS ÉVEKBEN, ELŐSZOBAI FOLYOSÓ, ÉJJEL

A folyosóról csak a nagyszoba ajtaját látjuk. Tejüveges ajtó, elmosódott fények és árnyak látszanak, fojtott veszekedés hangja, olykor csörömpölés, mintha tárgyak törnének össze.

A nyolcéves Ricsi ott áll, és komoran nézi, hallgatja mindezt. Pizsamában van. A csörömpölés hangjaira össze-összerezzen, félve pillant az ajtóra, amely mögött szülei veszekednek.

A hűtő is az előszobában van. Ricsi odalép, kinyitja. Kivesz egy üveget, valami piros folyadék van benne, lehet konyak, de rum is. Félve a nagyszobaajtóra pillant, nehogy észrevegyék.

Letekeri a kupakot, és belekóstol. Összerázkódik, majdnem visszaköpi-hányja az egészet, de végül lenyeli.

RICSI
Ez volt az első korty. Fel sem fogtam, hogy mi ebben a jó. Persze azért nem adtam fel.

24. KÖZÉPISKOLA MOSDÓJA A NYOLCVANAS ÉVEKBEN, NAPPAL

Igénytelen mellékhelyiséget látunk, még ajtó sincs a fülkéken. A falak fehérre meszelve, rajtuk krétafirkák, graffitik, tagek. Törölközőnek, szappannak nyoma sincs, felesleges, hiszen a diákok csak dohányzásra használják.

Az egyik vécéfülkében egy tizenéves srác okádik erőlködve. Homlokát egy másik fiú fogja, tizenhat éves lehet, hosszú, göndör haja van, és vigyorog. Ő Ricsi osztálytársa.

OSZTÁLYTÁRS 1
Ne ordíts már, hülye!

Összefüggéstelen motyogás a válasz, majd újabb sugár érkezik nagy zajjal. Az ajtón egy harmadik fiú dugja be a fejét, ő nagyon magas, rövid hajú, vidám tekintetű.

OSZTÁLYTÁRS 2
Na mi van?

OSZTÁLYTÁRS 1
Sugárhajtás.

A rövid hajú fiú elröhinti magát, kipillant a folyosóra, majd vissza.

OSZTÁLYTÁRS 2
Vidd haza. Majd azt mondjuk, hogy rossz volt a pizza.

OSZTÁLYTÁRS 1
Nem is pizzát kajált.

OSZTÁLYTÁRS 2
(a vécére mutatva) És ezt ki mondja meg, hm?

Társa csak morog válaszul.

Ekkor látjuk meg Ricsi arcát, kicsit pattanásos, de a vonásai kicsit még mindig kisfiúsak. A szemüveg most is rajta van, csak kissé maszatos. Arca elgyötört, nagyon rosszul van.

RICSI
(narrátorként) Persze azért ez nem volt tipikus. Általában hétvégén piáltunk. Meg hétköznap délután. Meg... na jó, néha a suliban. Mind a hat fiú eljátszott egy ilyen műsort legalább egyszer egy évben. Anyámék sosem értették, hogy miért vagyok hullafáradt csütörtökönként.

25. RICSI SZOBÁJA A NYOLCVANAS ÉVEKBEN, NAPPAL

Egy régi kazettás magnót látunk, valamilyen nyolcvanas évekbeli magyar banda szól, Edda, R-Go, Napoleon Boulevard, ilyesmi. Ricsi az ágyon fekszik, sápadt, a plafont bámulja. Anyja hangja hallatszik be az ajtón.

ANYA
(hang) Nem jössz enni?

RICSI
Hozd be lécci!

ANYA
(hang) Gyere csak ki!

RICSI
Apa is kajál?

ANYA
(hang) Ja, a szobában.

Anya már ki is ment. Ricsi hirtelen felül, arca lelkes, és szembefordul a kamerával. Vigyorog.

RICSI
El kell mesélnem az első csajozásomat!
26. MOZI ELŐTTI TÉR A NYOLCVANAS ÉVEKBEN, ESTE

Egy kisvárosi mozi előtt állunk. Nagy, ósdi épület, hatalmas fémbetűk hirdetik az esti programot: 4,6,8 A JEDI VISSZATÉR. A mozi előtt tömeg, még sorok is állnak az utcán, jegyre várva.

Bolyongunk az emberek között, főleg tinik, de egy-két idősebb arc is jelen van. Kellemes az idő, ősz lehet.

Lassan megállapodunk egy tizenhárom éves-forma lányon, derékig érő szálegyenes barna haj, barna szemek, farmerkabát és farmernadrág. A bejárat előtt áll, és a tömeget fürkészi türelmetlenül. Kezét néha megtörli a ruhájában, merthogy nedves az izgalomtól. Hiába, ilyen egy első randi.

Ismét távolodunk, elmegyünk a lány mellett, egyenesen a mozi mögé, ahonnan biztonságos fedezékként leshetjük meg őt.

RICSI
(narrátorként) Ez vagyok én. Az első randin. És nem merek odamenni, pedig ő hívott el moziba. Láttak már ekkora balféket?

Ricsit hátulról látjuk, amint tanácstalanul topog, kezében szorongatja szál vörös rózsáját, elindul, visszakoz, majd ismét elindul. Közben a tömeg lassan oszlik, bemennek a moziba, kezdődik az előadás.

A lány még vár, Ricsi egyre hátrébb húzódik. Majd a lány elindul az ellenkező irányba. Ricsi még áll egy darabig, majd a szemetesbe dobja a virágot.

RICSI
(narrátorként) Ezek a virágos dolgok sosem mentek valami jól. A lány persze szóba sem állt velem aztán. Ő is része a „mi lett volna ha” gyűjteményemnek.

27. VIDÁMPARK, ESTE

Egy régi, használaton kívüli vidámparkban vagyunk, a valamikori vidám szórakozóhely mára már lepusztult, rengeteg a gaz, összetörtek a padok, és a bokrok is elburjánzottak. Az óriáskerék rozsdás, szebb napokat is látott. A parkot mégsem zárták le, így szerelmespárok bújnak meg a bokrok között, hajléktalanok tanyáznak a régi fedett épületekben.

Az óriáskerék egyik gondolájában ücsörög most Ricsi egyedül. Mélán bámul maga elé, kezében egy könyv: Dan Millman - A békés harcos útja. Bele-beleolvas, de inkább félreteszi, és elővesz egy kétdecis üveget a zsebéből. Mielőtt beleinna, körülnéz. Semmi különös látvány, a távolban alakok, tinik, szórakozni menő fiatalok, halk zsivaj. Tücskök. Nyár van.

Belekortyol az üvegbe. Nagyot sóhajt utána. Majd még egyet iszik. Sokáig krákog. Ekkor egy hang szólal meg mellette, majd látjuk is, hogy Vamp az.

VAMP
Mi ez?

Ricsi meg sem lepődik, hogy került oda a barátja. Félrepillant, majd flegmán felel.

RICSI
Könyv. Még Gutenberg találta fel. Mármint ebben a formában. Ólomból betűket öntenek ki értelmezhető sorrendben, összefestékezik őket, aztán egy papírra nyomják a táblát. Amikor megunják a sok oldalt, összeragasszák az egészet, hogy ne szálljon szanaszét, és lapozható legyen. Ez a könyv.

VAMP
Aha. És Gutenberg javasolta, hogy sötétben olvass?

RICSI
Hülye. Farkasnak hoztam.

VAMP
Nem is tudtam, hogy tud olvasni.

RICSI
Nem is tud. De szerintem neki való.

Ricsi kortyol még egyet. A távolban két alak kezd feltűnni, Ricsi már látja őket, de még nem ismeri fel.

VAMP
Szóval miről szól?

RICSI
Egy tornászról. Aki miután mindent elért, híres lett, megdugott minden csajt, elvégezte az egyetemet, rájött, hogy az élet nem csak erről szól. Nem csak erről kell, hogy szóljon.

VAMP
Hanem?

RICSI
Hanem...

Nem tudja befejezni, mert időközben odaér a két alak, és látszik, hogy Farkas az, és vele egy addig ismeretlen lány: Angi.

FARKAS
Szasztok. Engedjétek meg, hogy bemutassam Miss Floydot...

Ricsi és Vamp értetlenül néz, de a lány felnevet.

ANGI
Ez hülye. Szóval... Angi vagyok.

Angi nyújtja a kezét, először Vampnak. Kérdőn néz rá.

ANGI
Te vagy... Vamp?

VAMP
Bingo. Örülök, hogy itt vagy.

Angi most Ricsi felé fordul, aki alig tud hova lenni zavarában. El is dugja a könyvét a háta mögé.

ANGI
Szia, Ricsi.

FARKAS
(magyarázkodva) Már meséltem rólatok.

Ricsi vörös, mint a reggeli nap.

RICSI
Szia... izé.

A lány kiszúrja Ricsi hátra rejtett kezét.

ANGI
Mit olvasol?

Ricsi szégyenlősen előhúzza a könyvet, Vamp igyekszik közvetíteni.

VAMP
Valami fazonról szól, aki rájött, hogy nem elég megdugni a csajokat, hanem...

Itt elakad, meghökkenten néz Angira. A lány felnevet.

ANGI
Hanem?

FARKAS
Na jól van. A hölgy az új barátnőm.

Ricsi és Vamp elképedten állnak. Farkas helyesbít.

FARKAS
Nem úgy...

A többiek látványosan megkönnyebbülnek. Farkas furcsállja is a reakciót, de persze megérti, hogy Ricsinek és Vampnak is tetszik a lány. Angi ismét felnevet.

ANGI
Akkor mi a terv?

28. RICSI LAKÁSA, SZOBA, ESTE

Felülről látjuk a csapatot. Kék padlószőnyeg, rajta kiterítve egy társasjáték táblája. Négy külön mező a pályán, ők négyen pedig a játék körül.

Ricsi kártyákat kever, Angi egyelőre csak izgatottan figyel, Farkas valami emlékeztető lapokat helyez a tábla köré, Vamp pedig színes kartonlapokat oszt szét. A játék nem tűnik könnyűnek.

RICSI
(magyaráz Anginak) A játék elején mindenki feltesz egy kérdést. Olyasmit, ami mostanában foglalkoztatja. Párkapcsolat, anyagiak, bármi. Lényeg az, hogy tényleg fontos legyen. A kérdést felírja egy papírra, aztán a játék során majd válaszokat kap.

ANGI
Hogyan?

Ricsi rámutat egy pakli sárga kártyára.

RICSI
Kártyákat húzunk majd. Ezek a Felismerés Kártyák, felhívják a figyelmet a bennünk lévő pozitív dolgokra.

Most egy másik csomagra mutat rá, amely kék színű.

RICSI
Ezek a Visszatartó Erő kártyák. A bennünk lévő akadályokra mutatnak rá.

VAMP
Ezek démonok.

RICSI
Vamp szerint. De Vamp hülye. Na. Ezek az angyalkártyák. Mit is mondhatnék...

Ricsi köhögni kezd, de csak így leplezi mélységes zavarát. Farkas értőn közelebb hajol Angihoz.

FARKAS
Ricsi csak azt akarja mondani, hogy mit beszéljen ő az angyalokról egy angyalnak?

Angi felnevet, majd kissé elkomolyodva szól.

ANGI
Aranyosak vagytok, de nem ismertek még. Szóval a játék alatt fogok választ kapni a kérdésemre?

RICSI
Igen. Négy szinten vizsgáljuk meg a felvetett problémát, és mindenki a sajátjával foglalkozik.

ANGI
Akkor ebben a játékban nincsenek is győztesek.

VAMP
Mér, az életben vannak?

Farkas tanár bácsi pózt vesz fel.

FARKAS
Tudni kell, hogy Vamp a filozófusunk. Kicsit Kant, kicsit Nietzsche. Komor, mint egy gyászjelentés.

VAMP
Ne hagyd ki, hogy vérszívó is vagyok.

FARKAS
Ja igen. Másodállásban szúnyog.

Vamp neheztelve néz Farkasra.

Angi végigmustrálja a csapatot. Tekintetében öröm, hitetlenkedés és töprengés.

ANGI
Ti hogy találtatok egymásra?

Farkas és Vamp Ricsi felé int.

FARKAS
Ő kezdte.

Ricsi nem kíván elmerülni a témában.

RICSI
Nnna. Mindenkinek megvan a kérdése?

Angi elpirul. Farkas határozott mozdulattal ír valamit a lapjára. Vamp eltűnődik egy percre, aztán bólogatva firkál pár sort.

ANGI
El kell mondani?

RICSI
(vállat von) Nem muszáj. De...

ANGI
Ti elmondjátok?

FARKAS
Nem szoktunk nagyon titkolni semmit egymás előtt. Meg nehéz vakon és süketen játszani.

VAMP
Vagyis igen.

ANGI
(mosolyogva) Jól van. Szóval én azt kérdezem, hogy...

29. ANGI LAKÁSA, NAPPAL

Ricsi kinyitja a szemét, tekintete zavaros kissé, kezd erősen hatni az alkohol. A többiek hátrébb vonultak, Farkas az ablak mellett áll, és kifelé bámul, Vamp a földön ül a lány ágya mellett.

RICSI
Mit kérdezett?

Vamp felnéz az ágy mellől.

VAMP
Hogy?

RICSI
A játékban. Az első nap. Mi volt a kérdése?

Vamp tanácstalanul néz Farkasra. Az továbbra is kifelé bámul.

FARKAS
Azt se tudom már, hogy én mit kérdeztem. Miért te tudod?

Ricsi magától értetődően kezdené mondani, de hirtelen ráébred, hogy ő is elfelejtette.

VAMP
Hm. Baromi fontos lehetett...

RICSI
Azt már nem is kérdezem, hogy mi volt a válasz.

VAMP
Ismered a mondást. Ha jól tudnánk kérdezni, nem lenne szükség a válaszra.

FARKAS
Mi van Angival?

A lány most olyan, mintha aludna. Alig lélegzik. Vamp megfogja a csuklóját.

VAMP
Messze jár.

RICSI
Tudtam, hogy nem lesz jó vége.

FARKAS
Minek?

RICSI
Hát a sok csavargásnak.

A többiek értetlenül néznek.

RICSI
Nem emlékeztek? Erre sem emlékeztek?

30. TELEFONFÜLKE AZ UTCÁN, ÉJJEL

Vamp egy telefonfülkében izgatottan telefonál. A fülke ócska, ajtaja ferde, a festék lepattogzott már. Ricsi és Farkas odakint tipródik, de részt vesznek a beszélgetésben.

VAMP
Két napja... igen. Nem tudom. Egy pillanat. (kiszól) Mi a teljes neve?

FARKAS
Te hülye vagy?

VAMP
(a telefonba) Nem tudjuk... ööö... jó, jó, értem, de azt lehet tudni, hogy bevittek-e egy fiatal lányt ma... vagy nem?

A vonal másik végén leteszik a telefont. Vamp felháborodottan néz a többiekre, kezében ott még a kagyló.

VAMP
Letette.

FARKAS
Hadd képzeljem magam a barátságos ügyeletes helyébe. Tíz elmúlt, telefonál valami idióta, aki érdeklődik egy lány után. Nevét nem tudja, korát, lakhelyét sem igazán, de bejelenti, hogy eltűnt. És ne akadjon ki.

VAMP
Mintha nem te erőltetted volna. Miért nem hívtad magad?

FARKAS
Én sem tudom a nevét. Nem vagyok a ...

RICSI
Pasija.

FARKAS
Most mi lesz?

31. KERTVÁROS, NAPPAL

Gondozott, takaros kertvárosi negyed. Utca. Két oldalt házak, az úttesten gyér a forgalom. Nyár van, délidő lehet, meleg van. Angi és Farkas tűnik fel. Szórólapot szórnak szét, minden postaládába egyet-egyet. Két oldalt lenne célszerű haladniuk, de akkor nem tudnának beszélgetni. Így inkább együtt mennek, és az egyik házba Angi dob be egy lapot, a másikba Farkas. Angi rövidnadrágot visel, Farkas levágott farmert. Lába is nagyon szőrös, mint látszik.

FARKAS
Aggódtunk a múltkor. Tudod.

ANGI
Bocs. Ha lesz még ilyen, nyugodtan várjatok meg.

FARKAS
Hol?

ANGI
Akárhol. Úgyis jövök.

Farkas dobálja a lapokat.

FARKAS
De hol voltál?

Angi megáll.

ANGI
Voltál már úgy, hogy megállsz egy kapu előtt, ami nyitva van, és bár tudod, hogy nem szabad, mégis belépsz?

FARKAS
Persze. Sokszor olyan helyeken szórom a lapot, hogy el sem hiszem. Hétvégi telkek, meg nyaralók, tudod, ahova a tulaj csak ritkán jár ki. És mégis vannak kutyák, meg lakat. Volt olyan ház, ahova bementem.

ANGI
És?

FARKAS
Mit és? Megharaptam a kutyát.

ANGI
Mármint...

FARKAS
Ja ja. Majdnem megharapott a kutya. De miért kérdezed?

Angi megáll egy kerítés előtt, arca közel van a vasrácshoz.

ANGI
Tudod, vannak ezek a kapuk. És sokszor be kell menni. Elveszel bent, bántanak bent, de be kell menni. Mint az alkoholista, aki tudja, hogy nem kéne, mégis lemegy a boltba, megveszi a piát, aztán kibontja az üveget.

FARKAS
Bántanak?

ANGI
Nem úgy... De bántanak.

Farkas a lány szemébe néz, de nem kap választ. A lány csak néz, és mosolyog.

ANGI
Farkasszem?

Ekkor egy kutya ugrik neki a kerítésnek. Farkas hátrahőköl, a lány nem ijed meg. A kutya dühösen ugat.

32. ANGI LAKÁSA, NAPPAL

Ricsi a többieknek mesél.

RICSI
Arra biztos emlékeztek, amikor strandra mentünk. Akkor a medencéből tűnt el. Másnap meg szembejött az utcán. De ott volt még a házibuli, meg amikor nyári melót vállaltunk a szalagon. A főnök őrjöngött, hogy áll a sor, Angi meg, mintha a föld nyelte volna el. Pedig nem is lehetett engedély nélkül kimenni.

FARKAS
Jó, jó. Folytassuk.

Ricsi még nem végzett, de engedelmeskedik Farkasnak. Ismét óriásit húz az üvegből.

Mögötte látványosan újabb berendezési tárgyak tűnnek el: a függöny az ablakról, egy éjjeliszekrény, és egy TV.

33. LEMEZBOLT, NAPPAL

Farkas és Angi egy lemezboltban sétál, a bolt alakja hosszúkás, mint egy folyosó. Mindkét oldalon polcok, rajtuk számtalan CD.

Farkas kíséri csak Angit, nem zenebolond, a lány ráérősen, élvezettel nézelődik, meg-megfog egy-egy lemezt, nézegeti, majd visszateszi.

Most láthatóan nagyon megörül egy lemeznek, mutatja is Farkasnak.

ANGI
Ez volt az első CD-m. Ajándékba kaptam egy barátomtól szülinapomra.

Farkas érdeklődést erőltet magára.

FARKAS
Ühüm. Mi ez?

A lemezborítón a világűr látszik, a közepén egy lebegő rács, alatta egy kéz, amely markolja a rácsot. Az előadó neve SUPERTRAMP, a cím: Crime of the century.

ANGI
Supertramp. A század bűntette, ez a címe. Ismered?

Farkas a fejét rázza.

ANGI
(lelkesen) Korábban slágerzenét hallgattam. Tudod, ami szólt a rádióban. De mikor meghallottam a szájharmonikát...

Angi elolvasni látszik. Farkas még nem veszi az adást.

FARKAS
Szájharmonikát?

ANGI
Az első szám kezdődik szájharmonikával. Aztán lágy gitár, és kezdődik is az ének. Az a hang. Csodahangúnak hívták az énekest akkoriban. A szám a felnőtté válásról szól. Hogy felnősz, tekintélytisztelő leszel, nem mersz már kritizálni, és elszürkülsz.

FARKAS
Aha.

ANGI
De a címadó dal is eszméletlen. Megerőszakoljuk a világot, ezt énekli az énekes.

FARKAS
A csodahangú.

ANGI
(kissé türelmetlen) Nem, ez egy másik énekes. Ketten vannak a bandában. Megvegyem neked?

Farkas zavarba jön.

FARKAS
Én... Tudod, hogy én nem...

ANGI
Mit nem?

FARKAS
Nem ismerek ilyen... izé...

ANGI
Zene. Ezt zenének hívják. Hm?

Angi berakja a lemezt a kosárba. De már meg is lát egy másik CD-t, és rohan is oda. Messzebb van, nem látjuk, mit tart a kezében. Magánkívül van.

ANGI
(vékony hangon) Megjelent!!!

Farkas beharapja a szája szélét. Sóhajt egyet.

34. FARKAS LAKÁSA, NAGYSZOBA, ESTE

Ismét a korábbi világűrös CD-borítót látjuk, mivel alapvetően fekete, szépen tükröződik benne a szoba, és ami történik benne. Farkas épp leteszi a CD-tokot a CD-játszó mellé, és leül a fotelbe, meghallgatni a lemezt. Két zongorahang szólal meg, és az énekes panaszos hangja:

ÉNEKES
Now they're planning the crime of the century”.

FARKAS
(mormog) Most tervezik a század bűntettét...

Ekkor megszólal a telefon. Régi vonalas telefonkészülék, hangja erős, bántó. Farkas felugrik, kirohan. Csak a hangját halljuk.

FARKAS
Igen... Mi... Máris megyek.

35. KÓRHÁZ, FOLYOSÓ, ÉJJEL

Rideg, fehér kórházi folyosón rohan végig a kamera, majd belép egy kórterembe.

36. KÓRHÁZ, KÓRTEREM, ÉJJEL

Két ágy van a kórteremben, de csak az egyikben fekszik most beteg. Vamp az hullafehéren. Most látjuk, hogy Farkas volt, aki érkezett. Vamp megpróbál mosolyogni, két hosszú szemfoga nem javít arca látványán.

FARKAS
(durván) Mi ez a hülyeség?

VAMP
A doki szerint vérszegény vagyok.

FARKAS
Ez most vicc?

VAMP
Nem. Valamit most már kéne csinálni.

Vamp elgyötört arca nem hagy kétséget afelől, hogy komolyan beszél. Megszólal Ricsi hangja.

RICSI
(narrátorként) Vampot eleve a kórházban ismertük meg egyébként. Én vérvételen voltam, és persze azonnal dobtam egy hátast, amikor megláttam a tűt.

37. ORVOSI RENDELŐ FOLYOSÓJA, NAPPAL

Halványzöld műpadló, és egy fehér pad a várakozó betegeknek. Ricsi fekszik rajta kómás fejjel, mellette Farkas ül, de nem tud kellő komolysággal viszonyulni a helyzethez. Ricsi sápadt, Farkas flegmán bámulja, noszogatja.

FARKAS
Na!

Ekkor a laboratórium ajtaján Vamp dugja ki a fejét. Konszolidált fehér köpeny van rajta.

VAMP
Jól van?

FARKAS
Mindig ezt csinálja. Nem lesz baj.

Ricsi szembefordul a kamerával. Lassan, határozatlanul formálja a szavakat.

RICSI
Vamp asszisztensként dolgozik itt a laborban. Nem tudja még, de már csak két napja van hátra. Aztán elkapja az ötperc, zsebre vágja a labor kulcsát, és éjjel betör egy pár zacskó vérért. Tudom, most megint véleményük van a barátaimról. De ne most, ha lehet. Elég szarul vagyok.

38. VIDEOTÉKA, NAPPAL

Közepes nagyságú videotékában vagyunk, tiszta, színes helyiség. Fehér polcok, rajta megszámlálhatatlan videokazetta-doboz. Ricsi ül kissé bágyadtan a pult mögött. Ő az eladó. A téka üres, nincs látogató.

RICSI
(narrátorként) Akkoriban itt dolgoztam. Dolgoztam? Szóval bejöttem délelőtt 10-re, megnéztem pár filmet, kiszolgáltam pár ügyfelet, este 8-kor meg hazamentem. Itt jött össze ez a csapat.

Nyílik az ajtó, Farkas lép be. Haja kibontva, szerte száll. Megtorpan, körülnéz a számtalan videokazettán, majd az eladóhoz fordul.

FARKAS
Szia. Keresek egy filmet.

RICSI
Igen.

FARKAS
Nem tudom a címét. Egy fickóról szól, aki egy másik bolygóról jött, és beviszik valami pszichiátriára. A doki azt hiszi, hogy a fickó elmebeteg, pedig frankón idegen.

RICSI
K-Pax.

FARKAS
Tessék?

RICSI
Ez a címe. K-Pax. Ott a borító, az a kék.

Ricsi a srác mögé mutat, az új filmek közé. Farkas hamar rátalál a tokra, nézegeti a borítót.

FARKAS
És tényleg jó?

RICSI
Aha. Ha bírod az ilyesmit.

FARKAS
Mármint?

RICSI
Szól valamiről.

Farkas először fel sem fogja, mit mondott Ricsi. Aztán elvigyorodik. Nézi, nézi a borítót, Ricsi pedig Farkas arcát. Ismerős, nagyon ismerős.

RICSI
Nem jártál te véletlenül az Aranyvölgyibe?

FARKAS
Suliba? Nem.

RICSI
Pedig...

39. ANGI LAKÁSA, NAPPAL

Ricsi megint kinyitja a szemét. Már arca is vörös a piától, akadozva beszél.

RICSI
Azóta sem... mondtad meg, hogy hol találkoztunk először.

Farkas ösztönösen válaszol.

FARKAS
A szekrény előtt.

Ricsi nem érti.

RICSI
Hol?

Ricsi oldalra néz, megint ott van a tárva nyílt ajtajú szekrény. Belseje sötéten tátong, és valahol a mélyén vöröses fény pislákol, mintha egy alagút vége lenne. Ricsi rémülten Farkasra néz.

RICSI
Nem akarom.

FARKAS
Nem hát. Sose akartad.

Vamp eddig a padlót bámulta. Most felnéz, arca eltorzul, száját vicsorra húzza. Két megnőtt szemfoga véres. Vicsorog.

A szekrény belsejében növekszik a vörös fény.

40. RICSI GYEREKSZOBÁJA A NYOLCVANAS ÉVEKBEN, ÉJJEL

A nyolc éves Ricsi a takaró alatt kuporog, de nem mer teljesen elrejtőzni, mert akkor nem látja a szekrényt. Annak ajtaja nyitva, benne a vörös fény. Ricsi tudja, hogy be kéne csuknia az ajtót, de nem mer kibújni a takaró alól.

Aztán mégis erőt vesz magán, lassan kúszik le az ágyról, de továbbra is a takarójába burkolózik. Araszol a szekrény felé.

Mintha minden játéka fenyegetővé vált volna: a katonák rámeresztik szuronyukat, a plüss állatok tágra nyílt szemmel bámulják, a Lego-autók már-már nekirontanak. Ricsi araszol.

A szekrény egyre közelebb kerül hozzá, a vörös fény szinte elnyeli. Ahogy lépked, egyszer csak felszisszen, és meztelen talpához kap. A földön egy száll vörös rózsa, arra lépett rá. Meglepett. Hogy került oda a rózsa? Most hangot hall a szekrényből.

NŐI HANG 1
Dobd be kisfiam! Bátran!

41. TEMETŐ A NYOLCVANAS ÉVEKBEN, NAPPAL

Újra a nagymama temetésén vagyunk, Ricsi a sír szélén áll, és retteg. Kezében a rózsa, odalent a szeretett nagyi, akit nem lát többet.

Egyszer csak egy kéz fogja meg Ricsi kicsiny kezét, és benne a rózsát. A kisfiú felnéz, arca könnyáztatta. Az idegen Farkas, nyugtatón mosolyog.

FARKAS
Nem kell bedobni. Úgysem viszi magával.

Húzza, vezeti a kisfiút. A gyászolók észre sem veszik. Már a tömeg mögött vannak, leülnek egy padra. Távolabbról szemlélik az egész szertartást.

42. TEMETŐ A NYOLCVANAS ÉVEKBEN, NAPPAL

Ricsi már nyugodtabb, bízik az idegenben. Farkas ugyanolyan szőrmók, mint később, pulóvert és hátizsákot visel.

FARKAS
Ez az egész... (int körbe) Nem számít.

Ricsi még pityergős.

RICSI
De a mama...

FARKAS
A mama nem ott van.

RICSI
De láttam. Ott a dobozban.

FARKAS
A koporsóban? Neked hol vannak a tegnapi ruháid?

A kisfiú nem érti a kérdést. Válaszol, mert jól nevelt.

RICSI
A ruháim. A szennyesben. Otthon.

FARKAS
És te hol vagy?

RICSI
Hát... itt.

FARKAS
Na. A nagymamád levetette a testét. Öreg is volt már, meg használt is. Nem volt már kényelmes. Most élvezi a meztelenséget. Tudod, mint amikor zuhanyzol a jó meleg vízben. Aztán egy nap majd felvesz egy új ruhát. Vadonatújat, tisztát, frisset. Mint amilyen egy kisbaba.

Ricsi még nem érti.

RICSI
A nagymama... kisbaba lesz?

FARKAS
Egyszer majd... igen. Megint.

RICSI
És találkozom vele?

FARKAS
Szeretnél?

Ricsi lelkesen bólogat.

FARKAS
Akkor fogsz is.

RICSI
És megismerem?

FARKAS
Biztosan. Biztosan.

43. TEMETŐ A NYOLCVANAS ÉVEKBEN, NAPPAL

Ricsi felnéz. A sír szélén áll, kezében a rózsa. Arca most már nyugodtabb. Határozott mozdulattal beejti a virágot a sírba. A háttérben a gyászolók mögött látszanak a temető sírhantjai, és nem túl messze, az emberektől külön egy alak. Farkas az a hátizsákjával.

44. UTCA A NYOLCVANAS ÉVEKBEN, NAPPAL

A nyolcéves Ricsi hazafelé tart az iskolából egy osztálytársával. Az osztálytárs (NORBI) fekete hajú, jóképű srác, jól öltözött, intelligens. Körülöttük betonházak, jókora lakótelep. Ricsi hátitáskát visel, Norbi oldaltáskát. Egy műanyag palackot rugdosnak, közben beszélgetnek.

NORBI
A farkasember az, aki teliholdkor átváltozik, és embereket öl?

RICSI
Ilyesmi. De nem mindegyik öl embereket. Van, aki csak rohan, meg kergeti a nyulakat.

NORBI
Nincsenek is nyulak az erdőben.

RICSI
Jó, itt lehet, hogy nincsenek. De nekem azt mesélte, hogy amikor feljön a telihold, akkor rohanni kell. Nem lehet lefogni sem, de nem is akarja senki. Mert ismerik. A barátnője is megérti, ez olyan, mint egy rossz szokás.

NORBI
Rossz szokás?

RICSI
Mint amikor piszkálod az orrod. Ez meg átváltozik, és rohan.

NORBI
Ez hülyeség. Normális ember nem csinál ilyet.

RICSI
De ez nem ember. Illetve... farkasember.

Norbi figyelme elkalandozik.

NORBI
Nézd csak...

45. JÁTSZÓTÉR A NYOLCVANAS ÉVEKBEN, NAPPAL

Időközben odaértek egy játszótérre, ahol egy nagyfiú ül a hintában. Nem illik bele, túl idős már, de ott van. Meglátja a két fiút, feláll, kihúzza magát, és elindul feléjük. A két kisfiú megszeppenten áll.

NORBI
Most mi lesz?

RICSI
Nem tudom.

A nagyfiú odaért. Pattanásos kamaszkölyök, ócska bőrdzsekit visel, rajta pár jelvény: Iron Maiden, AC/DC, stb. Haja hosszú, kócos.

NAGYFIÚ
Tudtam, hogy erre jöttök.

RICSI
Megyünk haza. Ott lakunk a...

NAGYFIÚ
Mit kiabáltál a múltkor?

Ricsi megszeppen.

RICSI
Én...

NAGYFIÚ
Szidtad az anyámat, mi?

RICSI
Nem... én csak...

A nagyfiú gyomron vágja Ricsit, aki kétrét görnyed a fájdalomtól. Norbi megpróbál elfutni, de a nagyfiú megfogja a ruháját.

NAGYFIÚ
Várj csak. Te is akarsz.

NORBI
Ne. Én...

Ricsi levegőhöz jut, bőg.

RICSI
Meg foglak mondani! Szólok a...

A nagyfiú belemarkol Ricsi hajába.

NAGYFIÚ
Mit csinálsz, hülyegyerek? Kinek szólsz te?

Ekkor egy alak jelenik meg váratlanul a nagyfiú mögött, és megfogja a karját. Nagyfiú vagányan félre akarja söpörni, de elakad a szava. Az idegen idősebb, és magasabb nála. Vamp az, ahogy megismertük.

VAMP
Könnyű a kisebbekkel, mi?

Nagyfiú megijed, de azért még őrizni próbálja a tekintélyét.

NAGYFIÚ
Ők kezdték. Ez a vakarcs szidta az anyámat.

Vamp elmosolyodik.

VAMP
Tényleg? És mit mondott?

NAGYFIÚ
Te ne szólj bele! Nem is ismerlek. Te...

VAMP
Nem ismersz?

Vamp váratlanul előránt egy rongyosra olvasott papírkötésű könyvet, és Nagyfiú orra elé nyomja. A srác csak bámul. A könyv Bram Stoker Drakula c. regényének magyar kiadása. Nagyfiú arca bamba. Vamp viszont elvigyorodik, és megmutatja vámpírfogait.

Nagyfiú ordítani kezd, arca egy hatalmas száj.

46. JÁTSZÓTÉR A NYOLCVANAS ÉVEKBEN, NAPPAL

Ricsi és Norbi még mindig egy helyben áll, Vamp már eltűnt. A háttérben a Nagyfiú még rémülten rohan.

NORBI
Akkor hogy is van ez? Van egy farkasember meg egy vámpír haverod is?

47. RICSI LAKÁSA, SZOBA, ESTE

A szobában hatalmas rendetlenség, Ricsi szemlátomást selejtez. Fiókok kihúzgálva, műanyag szemetes zsákok hevernek a padlón félig tömve. Ricsi régi papírdobozokat nyitogat, bele-belemélyed egy-egy újságba, régi füzetbe. Most épp egy spirálfüzetet vesz elő.

RICSI
Ezt tizenkét évesen írtam. Akkor még írónak készültem. Van benne időutazás, humor meg kaland. Szebben írtam akkor.

Farkas dugja be az orrát az ajtón.

FARKAS
Én nem dobnám ki.

Ricsi felnéz.

RICSI
Miért? Elmúlt. Csak a helyet foglalja.

FARKAS
(vállat von) Te tudod.

Ricsi félrehajítja a füzetet, egy marék fényképet vesz elő a dobozból. Belepillant.

RICSI
Ezt még a nagyival csináltuk. Soha nem tudott fényképezni.

Farkas megint bedugja a fejét.

FARKAS
Hm?

Ricsi mutatja a fényképet. Fekete-fehér kép, egy tér és egy szökőkút látszik rajta, s a kép sarkában egy kar.

RICSI
Ez vagyok én. Jó kompozíció, mi?

FARKAS
Kidobod?

Ricsi elkomorodik. Megrázza a fejét. Farkas nézi egy darabig, majd a háta mögül elővesz egy műanyag bábut. Darth Vader az a Csillagok háborújából?

FARKAS
Ez kell?

Ricsi tűnődik.

RICSI
Ha mindent megtartanék...

Megrázza a fejét.

RICSI
Nem kell.

Az egyik műanyag szemetes zsák felé mutat.

RICSI
Mehet bele.

48. UTCA, ÉJJEL

Felülről látunk rá egy utcai szemetes konténerre. Lakótelep, a kukák az utcán, csak pár bokor hivatott takarni a fém monstrumokat. Sötét van, az utcai lámpa fénye épp megvilágítja a járdát, azt is sárgásan. Senki sem járkál már.

Ekkor egy alak tűnik fel, odarohan a kukához, felnyitja és turkálni kezd. Siet, kapkod. Előrángat egy zsákot, leteríti a kuka mellé, és kibontja. Mohón kutat benne, majd megtalálja, amit keresett. Nem tudja visszafojtani örömét, halkan ujjong.

Most látjuk, hogy Ricsi az, és a műanyag Darth Vader bábut találta meg. Szorosan markába szorítja, úgy viszi.

49. ANGI LAKÁSA, NAPPAL

Farkas lemezt helyez a CD-játszóba. Rövidesen megszólal a Pink Floydtól a Shine on you crazy diamond. Farkas emlékezik.

FARKAS
Erről mesélt először. Mintha egy öreg, nagyon öreg jóságos szörny ébredne fel ezeréves álmából. Ezt mondta. Talán ő is felébred.

Vamp nem figyel oda, Ricsit bámulja, aki már erősen szédeleg.

VAMP
És ő? Angi. Ő miért jött? Ő kihez jött?

RICSI
Azt se tudom, ti miért jöttetek. Angi pedig... Ő nem hozzám jött.

Ricsi lehajtja a fejét, és sírni kezd. Oly keservesen, mintha évek óta elfojtott bánat törne fel. Farkas meghökken, közelebb lép, de nem szól.

Angi szólal meg teljesen váratlanul.

ANGI
Sírj csak.

Ricsi meg sem hallja, de Vamp és Farkas már ott is van a lány mellett, kezét fogják, szólongatják.

FARKAS
Itt vagy? Ébredj!

VAMP
Angi!

A lány azonban nem ébred fel. Talán nem is szólalt meg. Csak a Pink Floyd szintetizátora szól, majd a gitár, és Ricsi sír.

A szobát most teljes egészében látjuk felülről. Már egyetlen bútor sincs, csak a csupasz falak és Angi ágya.

50. RICSI GYEREKSZOBÁJA A NYOLCVANAS ÉVEKBEN, ÉJJEL

A nyolcéves Ricsi a sarokban lapít, ahogy a legelső jelenetben láthattuk. A szekrény nyitva, a kisfiú pedig lapít a takaró alatt.

RICSI
(narrátorként) Eddig minden világos, ugye? Itt volt ez a két figura meg ez a lány. A barátaim. De sok mindent nem tudnak még. Például azt, hogy mi volt a polgári foglalkozása Anginak. Őszinte leszek. Fogalmam sincs. Munkáról soha nem beszéltünk. Volt még pár hanyagolt téma. Politika, gazdaság, jövőbeli tervek. Vagyis csupa érdektelen dolog.

51. AUTÓ BELSEJE, ORSZÁGÚT, NAPPAL

Egy autó szélvédőjén nézünk ki, földút látszik, két oldalt mező. Az autóban négyen ülnek, Ricsi, Angi, Vamp és Farkas.

RICSI
(narrátorként) Vamp problémáját meg kellett oldanunk. Így elmentünk egy vidéki vágóhídra. Én nem vezethettem, mert... tudják.

Ricsi a hátsó ülésen ül, kezében egy üveg bor, jócskán hiányzik belőle. Tekintete már elég merev. Vamp vezet, mellette Angi. Hátul Ricsi mellett Farkas. Vamp szövegel.

VAMP
A jogsimat negyedszerre szereztem meg. Először azért buktam meg, mert rámentem a hóval borított záróvonalra. Aztán valami csajt bámultam, és átmentem a sárgán. Majd nem engedtem el a szembejövő biciklist. De aztán meglett. Az utsó vizsga reggel hétkor volt februárban. Köd, akkora tejföl, hogy a kocsi elejét se láttam. A vizsgabiztos se. Gyök kettővel mentünk végig a vizsgaútvonalon. Meg a feles is bennem volt.

RICSI
Egészségedre!

Mindeközben Angi észreveszi, hogy ha belenéz a visszapillantóba, akkor pont Farkast látja hátul. Addig ügyeskedik, amíg Farkas is észreveszi őt. A lány a szájával formálja a szavakat a tükörben.

ANGI
(némán) Farkasszem?

Tekintete vidám, kérdő. Farkas belemegy a játékba, és most a lány veszít. Mindketten mosolyognak. Ricsi elégedetten húz az üvegből.

52. VÁGÓHÍD, NAPPAL

Egy hatalmas teremben vagyunk, ahol durva vaskádak sorakoznak egymás mellett. Legális, nem legális? Ki tudja. Mindenesetre mindegyik tele van vérrel.

Ajtó nyílik, egy tömzsi férfi (ŐR) lép be, mögötte Angi, Ricsi, Vamp és Farkas. A férfi ötvenéves lehet, munkásöltönyt visel, bagózik. Hangja borízű.

ŐR
Na. Pár lityi. De semmi pancsolás.

VAMP
Hát persze.

Őr még gondolkodik.

ŐR
Maga biztos, hogy nem valami izé...?

VAMP
Perverz? Csak szomjas vagyok.

Őr vállat von, amolyan „nagy az isten állatkertje” fintorral. Kimegy, otthagyja a vendégeket. Vamp lelkesen néz körül.

VAMP
Kívánjatok jó étvágyat!

FARKAS
(fintorog) Hát én se vagyok vega, de azért...

Angi benyúl a zsebébe, és egy hófehér vászonzsebkendőt vesz elő. Átnyújtja Vampnak.

ANGI
Ha már kultúra...

53. VÁGÓHÍD, AZ AJTÓ ELŐTT

Angi, Ricsi és Farkas a csukott ajtó előtt várakozik, amíg Vamp odabent tevékenykedik. Kicsit unatkoznak, mert már régóta tart, bármi is folyik bent.

FARKAS
Biztos, hogy ez jó ötlet volt?

RICSI
Csak irigy vagy. De megígérem, hogy veszek neked egy mobil teliholdat.

FARKAS
Nagyon vicces. Inkább egy strapabíró radiátorcső kéne.

ANGI
Jut eszembe, hallottátok már az Emerson, Lake and Palmertől a Karn Evilt?

FARKAS
Erre nem vagyok hajlandó válaszolni.

Ekkor kitárul az ajtó, és Vamp jelenik meg roppant elégedetten, ám tetőtől-talpig véresen. Haja is, ruhája is iszamlós a vértől. Szolidan böffent egyet, és átnyújtja Anginak a csuromvér zsebkendőt.

VAMP
Kösz.

RICSI
(Angira tekint) Emerson, Lake and Palmer?

54. ANGI LAKÁSA, NAPPAL

Ricsi már alig tudja kinyitni a szemét. Inkább motyog, mint beszél.

RICSI
Mit kérdezett Angi a játékban?

55. RICSI LAKÁSA, SZOBA, ESTE

Folyik a társasjáték Ricsi lakásán. Kiterítve a tábla, mindenki előtt egy fehér lap, amelyre felírta a kérdését. A lány még gondolkodik, majd felcsillan a szeme, és írni kezd a papírra. A mellette ülő Ricsi lesne, de a lány rászól.

ANGI
Naaa! Arról volt szó, hogy mindenki elmondja a kérdését, nem?

RICSI
Bocs.

ANGI
Te mire keresed a választ?

RICSI
(habozva) Előbb mondd meg te.

ANGI
Jól van. Ezt írtam:

Rápillant a lapjára.

ANGI
„Miért választom mindig a halált az élet helyett?”

Körbenéz, helyeslést várva.

ANGI
Ezt lehet?... Ilyesmit lehet kérdezni?

A többiek megdöbbenten néznek. Angi kicsit behúzza a nyakát.

56. ANGI LAKÁSA, ESTE

Farkas Angi ágya mellett térdel, fogja a lány kezét, és szólongatja.

FARKAS
Hova mész, kedves? Hol jársz? Hm?

Ricsi majdnem lefordul a székről. Megpróbál felkelni, sikerül is, de erősen tántorog. Homályosan látja Farkast, illetve Vampot, aki a sarokban ül lehajtott fejjel. Elejti az üveget, de már semmi sincs benne.

57. RICSI GYEREKSZOBÁJA A NYOLCVANAS ÉVEKBEN, ÉJJEL

A kisfiú szekrényt bámulja mereven, bent izzik a vörös fény.

58. ANGI LAKÁSA, ESTE

Ricsi megpróbál odalépni Vamphoz, aki a sarokban ül. Vamp felnéz, és az arca Ricsi arca. Ricsi hátrahőköl, Farkas felé néz, aki épp akkor pillant hátra. Az ő arca is Ricsi arca, a hosszú haj és borosta sem tudja felismerhetetlenné tenni.

Ricsi kihátrál a szobából az előszobába.

59. ANGI LAKÁSA, ELŐSZOBA, ESTE

A betört előszobaajtót egy szék támasztja meg. Ricsi zuhan be, és a nagy falitükör előtt állapodik meg. Elgyötörten bámul a tükörbe. Tudja már mit kell tennie, csak meglehetősen részeg. Vamp hangja szól a szobából.

VAMP
Hol volt a szekrény akkoriban?

Ricsi becsukja a szemét, a fejét kicsit a szoba felé fordítja.

RICSI
Nem jó a kérdés. Hol van most a szekrény?

60. VÁROSKÉP, NAPPAL

Nem túl barátságos városképet látunk magasról, talán egy háztetőről. Lakótelep, szürke tízemeletesek, pár fa. Rengeteg parkoló autó. Ricsi szólal meg.

RICSI
(narrátorként) Nem tartozik ide, de ismerik ezt a várost? Ez csak azért érdekes, mert a kilencvenes években itt lebontottak egy csomó régi épületet, hogy elférjenek a plázák. És ami viszont idetartozik, hogy eltűnt a mi házunk is. A szekrénnyel együtt.

61. RICSI LAKÁSA, SZOBA, ESTE

Egy nem túl részletes várostérképet látunk, a házak csak tömbökként vannak ábrázolva, a házszámok már nincsenek részletezve. A térkép egy asztalra van ráterítve. Nem lehet már új, sokáig apróra össze lehetett hajtva, erről árulkodnak a mély hajtásvonalak. Ricsi most fölényúl, kezében egy filctoll, mutat valamit.

RICSI
(hang) Látják? Itt laktunk valamikor.

Látványosan bekarikáz egy házat.

RICSI
(hang) Ezt a térképet emlékbe tettem el, amikor elköltöztünk.

Most ráterít egy hasonló, de újabb térképet a régire. A korábban bekarikázott terület most egyetlen nagy négyzet. Ricsi ezt is megjelöli.

RICSI
(hang) Itt volt valamikor a házunk. Benne a szekrény. Vagyis, ha nagyon komolyan veszem magam, akkor vissza kell mennem ugyanoda.
62. NAGYÁRUHÁZ PARKOLÓJA, ESTE

Ricsi áll még mindig hullarészegen egy parkolóban, és az áruházat nézi. Tesco vagy Interspar, kockaépület. Látjuk, amit ő lát, a kép homályos, szétcsúszó.

Elindul az áruház felé. Viszonylag sok ember tartózkodik az áruházban és a parkolóban, esti bevásárlásaikat intézik. Ricsi bemegy az épületbe.

63. NAGYÁRUHÁZ BELSEJE, ESTE

Ricsi nem kelt nagy feltűnést, sokan vannak odabent, sokan sietnek, így nem szúr szemet a sápadt, szemüveges, kissé bizonytalanul mozgó fiatalember. Ricsi koncentrálni próbál, és csak reménykedik, hogy felhívja majd a figyelmét valami, ami útba igazítja.

64. RICSI GYEREKSZOBÁJA A NYOLCVANAS ÉVEKBEN, ÉJJEL

A nyolcéves Ricsi az ágyában fekszik, és ezúttal alszik. A Hold fénye halványan kékre keni a falakat. A kisfiú arca békés. Pár plüss állat, és katona is figyeli álmát.

Ekkor nyikorgó hangot hallunk, és vörös fény kezdi el elönteni a szobát, mintha tűz lenne valahol, és közelednének a lángok. Egyre több a vörös fény, és kevesebb a kék.

Ricsi felriad, kiáltani próbál, de csak némán tátog. Nem tudja levenni szemét a lassan nyíló szekrényről. A nyikorgó hang kellemetlen, a fény a szekrényből jön. A kisfiú lassan felkel, s mint egy alvajáró, elindul a szekrény felé.

65. NAGYÁRUHÁZ BELSEJE, ESTE

Ricsi kómásan tévelyeg az áruházban, amikor hirtelen magára vonja a figyelmét valami vörös fény a távolban. Közelebb indul, s lassan meglátja a fény forrását, egy raktárhelyiség az, leereszthető elektromos ajtóval, amelyen tábla virít: BELÉPÉS CSAK A SZEMÉLYZET RÉSZÉRE. A vörös fény ebből a helyiségből árad, vonzón. Ricsi vérszemet kap, elindul felé.

Pár lépésre az ajtótól megáll, sunyin körbenéz. Jobbra egy középkorú férfi válogat a péksütemények között, balra egy anyuka kisfiával nézegeti az édességeket, eladó sehol. Ricsi hátranéz, most indul el egy eladó messziről arrafelé.

Nem habozik, kihúzza magát, megtántorodik, és bemegy a raktárba. Elnyeli a vörös fény.

66. ERDŐ (KÓRHÁZ), ÉJJEL

A vörös fény lassan oszlik, és sok fát látunk, Ricsi egy erdőben halad. Fura minden. Sok a színes fény, füst is van, és amerre haladunk, mindenféle bútorok szerteszét. Egy szék, még egy szék, egy pad, egy ajtó a fák között. Nem illik oda.

Majd kiér egy tisztásra, ahol egy műtő van berendezve, de csak vázlatszerűen. Egy-két lámpa, egy asztal, rajta egy nő fekszik. Két köpenyes orvos. A műtőlámpa mintha a semmiben lógna.

Ricsi közel lép, és megdöbbenten nézi a jelenséget: szobát a szabadban.

Ekkor gyereksírás hangzik fel, egy születő gyerek sírása. Ricsi csak néz, csak néz, szeme megtelik könnyel. Szája nyílik.

RICSI
(némán) Istenem.

67. RICSI LAKÁSA, SZOBA, ESTE

A játék. Most Angi húz egy sárga lapot, rajta szöveg. Izgatottan nézi, olvassa.

ANGI
„Felismered, hogy minden addig tart, ameddig tart.” Ez mit jelent?

Farkas pajkosan mosolyog.

FARKAS
Ismerem ezt a kártyát. Olvasd el még egyszer.

ANGI
„Felismered, hogy... rendben van, hogy minden addig tart, ameddig tart.”

Angi mosolyog.

ANGI
Rendben van?... Rendben van.

68. ERDŐ (KÓRHÁZ), ÉJJEL

Ricsi arcán patakokban folynak a könnyek. Nem mozdul. Nem látjuk, mit lát, csak hangok hallatszanak.

ORVOS 1
(hang) A másiknak nem sikerült. Szegény kicsi lány. Neki eddig tartott.

ORVOS 2
(hang) Te mondod meg vagy én?

Egy kórház szülőszobája van berendezve ott a tisztáson, és egy nő szül éppen. Az egyik orvos most hátranéz Ricsi felé.

Ricsi elhúzódik, ne lássák meg. Lekuporodik a földre, nem tud mit kezdeni a szituációval. Oldalra néz, és egy fehér alakot pillant meg. Mintha egy angyal lebegne tova a fák között.

RICSI
(tétován) Angi?

69. RICSI LAKÁSA, SZOBA, ESTE

A játék folytatódik. Angi dob, repül a kocka.

70. ERDŐ (RICSI SZÜLEINEK SZOBÁJA A NYOLCVANAS ÉVEKBEN), ÉJJEL

Ricsi tovább halad az erdőben, sötét van, de a távolban fény pislákol. Lassan kivehetővé válik egy nyolcvanas évekbeli szoba, Varia bútorok, régi Orion televízió. Egy nő ül a fotelben, nézi a tévét, mellette az asztalkán félig kiürült vodkásüveg. Hajlottan ül, szorítja az üveget. Mindez a fák között helyezkedik el, a szoba közepén is kinőtt egy fa. Csupa árnyék minden.

A nő lassan megszólal. Erősen ittas, alig érteni, amit mond.

NŐ
Tudod, hogy mi lett volna a neve? Angéla. Szép ugye? Azt jelenti, hogy izé... Hm. Nem jut eszembe. Te vigyáznál rá, Ricsikém. Te védenéd meg, ha bántani akarnák a... nagyfiúk. Olyan lenne a szeme, mint a tiéd... Asszem.

71. AUTÓBUSZ BELSEJE, NAPPAL

Ricsi ül az autóbuszon egy egymás szembeni páros ülés egyikén, közömbös arccal nyomkodja a mobiltelefonját.

A busz időközben megállt, és többek között egy fiatal lány is felszállt. Színes ruhák, hosszú szoknya, sok-sok tincsbe tupírozott haj. Angi az. Bár nem kéne megkérdeznie, azért ő udvarias.

ANGI
Leülhetek?

Ricsi nem is válaszol, csak bólint, és dünnyög valamit. Továbbra is telefonját nyomkodja, de közben mintha eljutna tudatáig, hogy miféle lény ült le vele szembe.

Elkezd fel-felnézni ügyködéséből, majd már nem is tudja levenni szemét a lányról, aki viszont folyamatosan nézi, derűvel az arcán. Majd megszólal.

ANGI
Farkasszem?

RICSI
(meglepetten) Tessék?

ANGI
Tudod... Az nyer, aki tovább bírja. Ismered, nem?

72. ERDŐ (RICSI SZÜLEINEK SZOBÁJA A NYOLCVANAS ÉVEKBEN), ÉJJEL

Ricsi arca, amint nézi az erdei/szobai jelenetet. Megkövült arc. Az anya még beszél.

NŐ
Tudod, az a legrosszabb, hogy ha választanom kéne, őt akarnám. Apád akart fiút... én lányt... őt.

Sírni kezd.

NŐ
(sírva) Ne haragudj, kisfiam.

Ricsi elkapja a tekintetét a nőről, hogy megnézze, kihez beszélt. Egy kisfiú - ő maga - játszik a szőnyegen valami katonákkal. Mosolyogva néz fel anyjára.

73. RICSI LAKÁSA, SZOBA, ESTE

Zajlik a különös társasjáték. Most Ricsi húz, ő egy kék lapot. Hangosan, érthetően olvassa fel.

RICSI
„Bűntudatod tart vissza a fejlődésben.”

Nem veszi komolyan.

RICSI
(nevetve) Ezt mindig kihúzom. Bármit is kérdezek.

Angi hosszan néz rá. Tekintetében szomorúság. Most odanyúl, és megsimítja Ricsi arcát.

ANGI
(együttérzőn) Még mindig?

74. TEMETŐ, NAPPAL

Befelé bámulunk a temető kerítésén. Rozsdás, masszív kerítés, régi lehet. Ricsi arca, ahogyan két rács között nézi a következő képet:

Kicsiny sírok előtt haladunk el, ezek mind gyereksírok. Az egyik sírral egyvonalban, de messzebb a sírtól egy nyolcévesforma kölyök ül valami farönkön. Egyetlen sírt néz, arcán könnyek patakzanak. Egy szál rózsát tart a kezében, gyűrögeti, tenyere csupa vér már a tüskéktől.

Most tekintete megkeményedik. Kezében a véres rózsaszál átváltozik.

Vodkásüveggé...

Ricsi nézi egy darabig, nem is csodálkozik. Tekintete elszánt, úgy nézi az üveget, mint öngyilkosjelölt a csőre töltött pisztolyt, mielőtt a szájába venné.

75. RICSI LAKÁSA, SZOBA, ESTE

A társasjáték kissé szünetel, mert Angi magánszáma következik. Valószínűleg egy kérdésre válaszol, amikor ezt mondja:

ANGI
Mi a bajotok a halállal? Tudod, ez csak egy ajtó. Az egyik oldalára a KIJÁRAT, a másikra a BEJÁRAT szót írták fel.

Körülnéz, de értetlen és gyanakvó arcokat lát.

ANGI
ÁÁÁ, nem értetek semmit. De... van egy dal, ismeritek? A Pink Floyd énekesének szólólemezén van, az a címe, hogy Közel a véghez. Hm?

Akár kínai is lehetne, a többiek csak a vállukat vonogatják. Angi arca türelmetlen, de felderül. Felugrik, kirohan a kabátjához, elővesz egy discmant a zsebéből. Bekapcsolja, kicsit keres, majd Vamp fülére illeszti az egyik füldugót, a másikat Farkaséra. Felhangzik a dal, semmi bevezető, mély énekhang, monoton, szép dallam. A dal magyar szövegét feliratozva látjuk folyamatosan, alatta pedig a következőket halljuk és látjuk:

ÉNEKES
And when you feel you're near the end
Will you just turn it over and start again?
Is there a stirring in your heart
As the time comes when we will have to part?

Felirat: És mikor érzed már, hogy a végére jár, újrakezdenéd-e ha lehetne? Van-e izgalom szívedben? Ahogy eljön a perc, és kettéválsz?

Angi mosolyog, belehallgat a dalba, „elalél”. Vamp összenéz Farkassal, hitetlenkedve megcsóválják a fejüket. Ricsi, aki nem kapott fülhallgatót, felkel és az ablakhoz megy. Lenéz, és a temetőt látja, ahogyan mi is:

76. TEMETŐ, NAPPAL

A nyolcéves Ricsi feláll a sírról, kezében a vodkásüveg. Elindul kifelé a temetőből. Egy síron ott ül Vamp, egy másikon Farkas, de nem megy oda hozzájuk. Mintha ott sem lennének.

ÉNEKES
And when you feel you're near the end
And there's a stranger where once was a friend.
And you are left without a word
Only the whispers that you've overheard.

Felirat: És mikor érzed már, hogy a végére jár, és idegen áll ott, ahol barát volt valaha. Majd szó nélkül odébbáll. Csak suttogás marad utána.

77. NAGYÁRUHÁZ, ESTE

Ricsi jön ki a vörös fényű raktárból. Nem tántorog már, határozottan megy a pultok között kifelé.

ÉNEKES
Standing in silence, holding my breath.
Disconnected and dry.
And though I'm certain that there's nothing left
To hold on to, to give or to try.

Felirat: Csendben állsz lélegzetvisszafojtva. Kapcsolat nélkül, szomjasan. Bár tudod, hogy semmi nem maradt: Megtartani, átadni, vagy kipróbálni.

78. VIDÁMPARK, ESTE

Ricsi a régi, használaton kívüli vidámpark felé sétál, ahol először mutatta be Farkas Angit. Legalábbis ő eddig így emlékezett. Most is ott ül valaki az óriáskerék egyik gondolájában, és könyvet olvas. Felismeri: ő maga az. Hirtelen elindul a kerék, és magasra viszi Ricsit.

ÉNEKES
Some things never change, no don't ever change.
And I'm feeling the cold
Thinking that we're getting older and wiser.
When we're just getting old.

Felirat: Van, mi sosem változik, mindig ugyanaz marad. És én most csak fázom. Az jár fejemben, bölcsebb lettem-e, vagy csupán megöregedtem.

79. RICSI SZÜLEINEK LAKÁSA A NYOLCVANAS ÉVEKBEN, ELŐSZOBAI FOLYOSÓ, ÉJJEL

A folyosóról csak a nagyszoba ajtaját látjuk. Tejüveges ajtó, elmosódott fények és árnyak látszanak, fojtott veszekedés hangja, olykor csörömpölés, mintha tárgyak törnének össze.

Ricsi áll az előszobában, és hallgatja szülei veszekedését a bezárt ajtó mögül. Jobbra a hűtő, ahonnan valamikor kivette élete első alkoholos üvegét. Most csak áll, arca fáradt, és nem tesz semmit.

ÉNEKES
And when you feel you're near the end
and what once burned so bright is growing dim?
And when you see what's been acheived,
Is there a feeling that you've been deceived?

Felirat: És mikor érzed már, hogy a végére jár. Mi egykor ragyogott, most homályba vész. És ha látod, hogy mire jutottál, nem érzed, hogy csúnyán becsaptak?

80. ANGI LAKÁSA, ESTE

Ricsi lép be a szobába, Angi még mindig az ágyon fekszik, de most már egyáltalán nem remeg. Mintha aludna. Vagy mintha halott lenne. Ricsi közelebb lép, Angi arcába néz. A lány felébred, észreveszi Ricsit, álmosan rámosolyog. Ricsi is mosolyog. Ricsi betakarhatja Angit, megfogja kezét a takaró alatt.

ANGI
Farkasszem?

RICSI
(nevet) Megint?

ANGI
Mindig.

Ricsi bólint. Nagy komolyan a lány szemébe néz. Angi nem pislog, mosolyog, majd szemhéja fáradni kezd. Ricsi állja a tekintetét, csak egy könnycsepp indul útjára arcán.

Angi arca merev, szeme nyitva, nem pislog. Nem is tud már. Arcán még ott a mosoly.

Ricsi elfogadón bólint, uralkodik magán. Hangja alig hallatszik.

RICSI
Minden addig tart... ameddig tart.

81. RICSI GYEREKSZOBÁJA A NYOLCVANAS ÉVEKBEN, ÉJJEL

Egy kisfiú alszik békésen ágyában. A takaró elefántmintás, a fal kék a Hold fényétől. Lego-bábuk, házak. Kockás képregény. Csillagok háborúja képeskönyv. És egy szekrény, ajtaja csukva. Szorosan csukva. Nincs zaj, nincs vörös fény, minden rendben.

Nincsenek szörnyek.

vége

megjegyzés: A játékban szereplő furcsa társasjáték, amely választ ad a játékosok problémájára, valóban létezik, a neve: Transzformáció. Az utolsó jeleneteket illusztráló dal David Gilmour szerzeménye, a címe: Near the end. A buszon játszódó jelenet valóban megtörtént, vagyis valahol létezik egy lány, aki szeret Farkasszemeset játszani idegenekkel.